ພາລະບົດບາດຂອງພະແນກຄຸ້ມຄອງ
ຂໍ້ຕົກລົງ
ຂອງກົມປູກຝັງ
ວ່າດ້ວຍການຈັດຕັ້ງ ແລະ ການເຄື່ອນໄຫວຂອງ
ພະແນກຄຸ້ມຄອງການປູກຝັງ
- ອີງຕາມ ຂໍ້ຕົກລົງ ຂອງລັດຖະມົນຕີວ່າການ ກະຊວງກະສິກຳ ແລະ ປ່າໄມ້ ສະບັບເລກທີ 0264/ກປ, ລົງວັນທີ 16/03/2009, ວ່າດ້ວຍ ການຈັດຕັ້ງ ແລະ ການເຄື່ອນໄຫວຂອງ ກົມປູກຝັງ.
- ອີງຕາມ ການຄົ້ນຄວ້າ ແລະ ສະເໜີຂອງຄະນະອະນຸກຳມະການປັບປຸງການຈັດຕັ້ງຂອງ ກົມປູກຝັງ ສະບັບເລກທີ 0281/ກປຝ, ລົງວັນທີ 19/03/2009.
- ອີງຕາມ ການສະເໜີຂອງພະແນກ ບໍລິຫານ, ກົມປູກຝັງ.
ກົມປູກຝັງ ອອກຂໍ້ຕົກລົງ
ໝວດທີ I
ບົດບັນຍັດທົ່ວໄປ
ມາດຕາ 1: ຈຸດປະສົງ
ຂໍ້ຕົກລົງສະບັບນີ້ ກຳນົດທີ່ຕັ້ງ, ພາລະບົດບາດ, ໜ້າທີ່, ຂອບເຂດສິດ, ໂຄງປະກອບ ການຈັດຕັ້ງ ແລະ ແບບແຜນວິທີເຮັດວຽກ ເພື່ອເປັນບ່ອນອີງໃຫ້ແກ່ການຈັດຕັ້ງ ແລະ ເຄື່ອນໄຫວຂອງ ພະແນກຄຸ້ມຄອງການປູກຝັງ ໃຫ້ໄດ້ຮັບການພັດທະນາຕາມແນວທາງນະໂຍບາຍຂອງພັກ-ລັດ ດ້ານການຄຸ້ມຄອງເຕັກນິກວິຊາການ ໃນຂະແໜງການປູກຝັງ ໃຫ້ມີການຂະ ຫຍາຍຕົວຢ່າງຕໍ່ເນື່ອງ.
ມາດຕາ 2: ທີ່ຕັ້ງ ແລະ ພາລະບົດບາດ
ພະແນກຄຸ້ມຄອງການປູກຝັງ ແມ່ນພະແນກການໜຶ່ງ ໃນໂຄງປະກອບການຈັດຕັ້ງຂອງ ກົມປູກຝັງ ມີບົດບາດເປັນເສນາທິການໃຫ້ແກ່ ຫົວໜ້າ ກົມປູກຝັງ ກ່ຽວກັບ ການຄຸ້ມຄອງ, ການນຳໃຊ້ເຕັກນິກການປູກຝັງ, ປັດໄຈການຜະລິດ ແລະ ທີ່ດິນປູກຝັງ ເພື່ອປະກອບສ່ວນໃນ ການຈັດຕັ້ງປະຕິບັດການຜະລິດພືດສະບຽງອາຫານ ແລະ ພືດເປັນສິນຄ້າໃຫ້ບັນລຸຜົນ.
ໝວດທີ II
ໜ້າທີ່ ແລະ ຂອບເຂດສິດ
ມາດຕາ 3: ໜ້າທີ່
3.1 ຊຸກຍູ້ຕິດຕາມ ສະພາບການນຳໃຊ້ເຕັກນິກວິຊາການ ແລະ ການຈັດຕັ້ງການຜະລິດ ກ່ຽວກັບ ການຜະລິດພືດສະບຽງອາຫານ ແລະ ພືດເປັນສິນຄ້າ;
3.2 ຊຸກຍູ້, ຕິດຕາມ, ຄຸ້ມຄອງ ກ່ຽວກັບ ການຜະລິດ ແລະ ການພັດທະນາກະສິກຳສະອາດ ທັງຂອງພັກ-ລັດ, ເອກະຊົນ ແລະ ກຸ່ມການຜະລິດຂອງຊາວກະສິກອນ;
3.3 ຄົ້ນຄວ້າ ແລະ ປະກອບຄຳເຫັນທາງດ້ານວິຊາການ ຕໍ່ການລົງທຶນຂອງຜູ້ປະກອບການ ດ້ານການປູກຝັງ ຈາກພາຍໃນ ແລະ ຕ່າງປະເທດ, ພ້ອມດຽວກັນນັ້ນ ກໍ່ດຳເນີນການ ຊຸກຍູ້ຕິດຕາມ ບັນດາໂຄງການລົງທຶນດັ່ງກ່າວ ແລະ ເຮັດບົດສະຫຼຸບສັງລວມລາຍງານສະພາບການລົງທຶນຂອງຂະແໜງການປູກຝັງໃນແຕ່ລະໄລຍະ;
3.4 ຊຸກຍູ້, ຕິດຕາມ, ເກັບກຳການຝຶກອົບຮົມ ແລະ ສ້າງເອກະສານຕ່າງໆທາງດ້ານວິຊາການ ຂອງທົ່ວຂະແໜງການປູກຝັງ ແລະ ບັນດາໂຄງການທີ່ກ່ຽວຂ້ອງ;
3.5 ປະສານສົມທົບກັບພາກສ່ວນທີ່ກ່ຽວຂ້ອງ ໃນການຕິດຕາມ ກວດກາ ການນຳໃຊ້ທີ່ດິນ ປູກຝັງ ເຂົ້າໃນການຜະລິດພືດສະບຽງອາຫານ ແລະ ການຜະລິດພືດເປັນສິນຄ້າ ເພື່ອ ໃຫ້ສອດຄ່ອງກັບແຜນຈັດສັນ ແລະ ແຜນນຳໃຊ້ທີ່ດິນປູກຝັງ ໃນແຕ່ລະໄລຍະກຳນົດໄວ້;
3.6 ປະສານສົມທົບກັບພາກສ່ວນທີ່ກ່ຽວຂ້ອງ ໃນການຕິດຕາມ, ກວດກາການນນຳໃຊ້ປັດ ໃຈການຜະລິດຕ່າງໆ (ຝຸ່ນ, ແນວພັນພືດ, ຢາປາບສັດຕູພືດ ແລະ ກົນຈັກກະສິກຳ) ເພື່ອໃຫ້ສອດຄ່ອງກັບບັນດານິຕິກຳຕ່າງໆ ທີ່ກ່ຽວຂ້ອງ.
ມາດຕາ 4: ຂອບເຂດສິດ
4.1 ນຳສະເໜີພາກສ່ວນກ່ຽວຂ້ອງ ໃນການປັບປຸງຂະບວນການຜະລິດພືດ, ດ້ານອຸປະ ກອນການຜະລິດ ແລະ ການນຳໃຊ້ດິນປູກຝັງ;
4.2 ຕິດຕາມກວດກາ ແລະ ປະກອບຄຳເຫັນທາງດ້ານວິຊາການ ກ່ຽວກັບ ການລົງທຶນຂອງພາກສ່ວນເສດຖະກິດ ທັງພາຍໃນ ແລະ ຕ່າງປະເທດ ໃນຂະແໜງການປູກຝັງ;
4.3 ປະກອບຄຳເຫັນ ແລະ ຮ່າງບົດແນະນຳ ແຈ້ງການຕ່າງໆ ກ່ຽວກັບ ການຄຸ້ມຄອງ ແລະ ຈັດຕັ້ງປະຕິບັດວຽກງານການປູກຝັງ;
4.4 ຄົ້ນຄວ້າ ແລະ ນຳສະເໜີ ກ່ຽວກັບ ການສ້າງ, ປັບປຸງຕຳແໜ່ງງານ, ການປະກອບ ບຸກຄະລາກອນ, ປັບປຸງແບບແຜນວິທີເຮັດວຽກ ຫຼື ຍຸບເລີກ ກົງຈັກການຈັດຕັ້ງຕາມຂັ້ນຄຸ້ມຄອງ ຂອງພະແນກຕົນ;
4.5 ນຳສະເໜີ ຫົວໜ້າ ກົມປູກຝັງ ປະຕິບັດນະໂຍບາຍຕໍ່ພະນັກງານ ພາຍໃນພະແນກ ຄຸ້ມຄອງການປູກຝັງ, ໃນການແຕ່ງຕັ້ງ, ເລື່ອນຊັ້ນ, ຊັບຊ້ອນ, ຍົກຍ້າຍໜ້າທີ່, ການ ຍ້ອງຍໍ, ຊົມເຊີຍ ຫຼື ການປະຕິບັດວິໄນ;
4.6 ຄຸ້ມຄອງ ແລະ ນຳໃຊ້ສັບສົມບັດ, ວັດຖຸສິ່ງຂອງ, ພາຫະນະ ແລະ ງົບປະມານຂອງ ພະແນກ ຕາມການມອບໝາຍຂອງ ຫົວໜ້າກົມ;
4.7 ຈັດຕັ້ງ ແລະ ເຂົ້າຮ່ວມກອງປະຊຸມ, ສຳມະນາ, ຝຶກອົບຮົມ ແລະ ແລກປ່ຽນບົດຮຽນ ດ້ານວິຊາການ ຕາມການມອບໝາຍຈາກ ກົມປູກຝັງ;
4.8 ປະຕິບັດອື່ນໆ ຕາມການຕົກລົງ ແລະ ມອບໝາຍ ຫົວໜ້າ ກົມປູກຝັງ.
ໝວດທີ III
ໂຄງປະກອບກົງຈັກການຈັດຕັ້ງ
ມາດຕາ 5: ໂຄງປະກອບການຈັດຕັ້ງ
5.1 ພະແນກຄຸ້ມຄອງການປູກຝັງ ປະກອບດ້ວຍຫົວໜ້າ 1 ທ່ານ ແລະ ຮອງຫົວໜ້າ ຊຶ່ງໄດ້ຮັບການແຕ່ງຕັ້ງ ຫຼື ປົດຕຳແໜ່ງ ຈາກລັດຖະມົນຕີ ວ່າການ ກະຊວງກະສິກຳ ແລະ ປ່າໄມ້ ຕາມການສະເໜີຂອງ ຫົວໜ້າ ກົມປູກຝັງ ແລະ ການເຫັນດີ ຂອງກົມຈັດຕັ້ງ ແລະ ພະນັກງານ;
5.2 ພະແນກຄຸ້ມຄອງການປູກຝັງ ຍັງມີບັນດາຂະແໜງການຈຳນວນໜຶ່ງ; ຫົວໜ້າ ແລະ ຮອງຂະແໜງ, ຫົວໜ້າ ແລະ ຮອງໜ່ວຍງານ ໄດ້ຮັບການແຕ່ງຕັ້ງ ຫຼື ປົດຕຳແໜ່ງຈາກ ລັດຖະມົນຕີ ວ່າການ ກະຊວງ ກະສິກຳ ແລະ ປ່າໄມ້; ຕາມການສະເໜີ ຂອງ ຫົວໜ້າ ພະແນກຄຸ້ມຄອງການປູກຝັງ ແລະ ຫົວໜ້າ ກົມປູກຝັງ.
ມາດຕາ 6: ໂຄງປະກອບກົງຈັກ
6.1 ພະແນກຄຸ້ມຄອງການປູກຝັງ ປະກອບດ້ວຍ 2 ຂະແໜງຄື:
6.1.1 ຂະແໜງ ຄຸ້ມຄອງເຕັກນິກວິຊາການມີ 3 ໜ່ວຍງານ;
6.1.2 ຂະແໜງ ຄຸ້ມຄອງທີ່ດິນປູກຝັງ ແລະ ການນຳໃຊ້ປັດໄຈການຜະລິດ.
6.2 ໜ້າວຽກຕົ້ນຕໍ ຂອງຂະແໜງການ
6.2.1 ຂະແໜງ ຄຸ້ມຄອງ ເຕັກນິກວິຊາການ ມີ 3 ໜ່ວຍງານ
6.2.1.1 ໜ່ວຍງານ ຄຸ້ມຄອງການລົງທຶນ
- ຄົ້ນຄວ້າຍຸດທະສາດ, ນະໂຍບາຍ, ແຜນການ, ໂຄງການສົ່ງເສີມການລົງທຶນ ແລະ ການພັດທະນາ ການຜະລິດພືດສະບຽງ ຕາມເຂດຈຸດສຸມ 7 ທົ່ງພຽງໃຫຍ່ ແລະ 14 ທົາງພຽງນ້ອຍ;
- ຄົ້ນຄວ້າ ປະກອບຄຳເຫັນ ແລະ ຊຸກຍູ້ຕິດຕາມ ການຈັດຕັ້ງປະຕິບັດ ກ່ຽວກັບ ໂຄງການລົງທຶນ ທັງພາຍໃນ ແລະ ຕ່າງປະເທດ, ສະຫຼຸບ ສັງລວມເຮັດບົດລາຍງານ ກ່ຽວກັບ ການດຳເນີນທຸລະກິດ ຂອງພາກສ່ວນເອກະຊົນ ທັງພາຍໃນ ແລະ ຕ່າງປະເທດ;
- ຊຸກຍູ້, ຕິດມຕາມ, ການລົງທຶນ ດ້ານການຜະລິດກະສິກຳສະອາດ ຂອງທັງພາກລັດ, ເອກະຊົນ ແລະ ຊາວກະສິກອນ.
6.2.1.2 ໜ່ວຍງານ ພືດອຸດສາຫະກຳ
- ຄົ້ນຄວ້າຍຸດທະສາດ, ນະໂຍບາຍ, ແຜນການ, ໂຄງການສົ່ງເສີມການພັດທະນາ ການຜະລິດພືດອຸດສາຫະກຳ;
- ສຳຫຼວດ, ວິເຄາະ ແລະ ປະເມີນຜົນການນຳໃຊ້ເຕັກນິກວິຊາການ ຂອງຊາວກະສິກອນ ສຳລັບການຜະລິດພືດອຸດສາຫະກຳ;
- ຊຸກຍູ້, ຕິດຕາມ ການຈັດຕັ້ງປະຕິບັດ ການຜະລິດພືດອຸດສາຫະກຳ ຕາມລະດູການ ໃນຂອບເຂດທົ່ວປະເທດ;
- ສັງເກດຕີລາຄາສະພາບການນຳໃຊ້ເຕັກນິກປູກຝັງ ແລະ ເຮັດບົດລາຍງານ ກ່ຽວກັບ ການຈັດຕັ້ງ ການຜະລິດພືດອຸດສາຫະກຳ ຕາມລະດູການ ໃນຂອບເຂດທົ່ວປະເທດ.
6.2.1.3 ໜ່ວຍງານ ພືດສະບຽງ
- ຄົ້ນຄວ້າຍຸດທະສາດ, ນະໂຍບາຍ, ແຜນການ, ໂຄງການສົ່ງເສີມການລົງທຶນ ແລະ ການພັດທະນາການຜະລິດພືດສະບຽງ;
- ສຳຫຼວດ, ວິເຄາະ ແລະ ປະເມີນຜົນ ການນຳໃຊ້ເຕັກນິກວິຊາການ ຂອງຊາວກະສິກອນ ສຳລັບການຜະລິດພືດສະບຽງ;
- ສັງເກດ ຕີລາຄາ ສະພາບການນຳໃຊ້ເຕັກນິກປູກຝັງ ແລະ ພືດຜັກຕາມແຕ່ລະດູການ ໃນຂອບເຂດທົ່ວປະເທດ;
- ເຮັດການສຶກສາ, ສຳຫຼວດ, ວິໄຈ ກ່ຽວກັບ ເສດຖະກິດ ເຕັກນິກຫຼັງການເກັບກ່ຽວ ແລະ ການຕະຫຼາດ ສຳລັບພືດສະບຽງ ທີ່ເປັນບູລິມະສິດ;
- ຄົ້ນຄວ້າ ແລະ ສັງລວມ ຂໍ້ມູນສະຖິຕິ ກ່ຽວກັບ ເຕັກໂນໂລຊີ ການຜະລິດພືດສະບຽງ ແລະ ພືດຜັກທີ່ກ້າວໜ້າ ຫຼື ທັນສະໃໝຂອງໂລກ ແລະ ອະນຸພັກພື້ນ, ເພື່ອເປັນບ່ອນອີງໃນການຄົ້ນຄວ້ານະໂຍບາຍສົ່ງເສີມ ແລະ ພັດທະນາພືດດັ່ງກ່າວ;
- ຄົ້ນຄວ້າ ແລະ ສັງລວມ ຂໍ້ມູນສະຖິຕິ ກ່ຽວກັບ ເຕັກໂນໂລຊີການຜະລິດພືດສະບຽງ ທີ່ກ້າວໜ້າ ຫຼື ທັນສະໃໝຂອງໂລກ ແລະ ອະນຸພາກພື້ນ, ເພື່ອເປັນບ່ອນອີງໃນການຄົ້ນຄວ້າ ນະໂຍບາຍສົ່ງເສີມ ແລະ ພັດທະນາພືດດັ່ງກ່າວ;
- ສັງເກດ ຕີລາຄາ ສະພາບການນຳໃຊ້ເຕັກນິກປູກຝັງ ແລະ ເຮັດບົດລາຍງານ ກ່ຽວກັບ ການຈັດຕັ້ງການຜະລິດພືດສະບຽງ ຕາມແຕ່ລະດູການ ໃນຂອບເຂດທົ່ວປະເທດ;
- ຊຸກຍູ້, ຕິດຕາມ ການຈັດຕັ້ງປະຕິບັດ ການຜະລິດພືດສະບຽງ ແລະ ພືດຜັກ ຕາມລະດູການ ໃນຂອບເຂດທົ່ວປະເທດ;
- ເຮັດການສຶກສາ, ສຳຫຼວດ, ວິໄຈ ການນຳໃຊ້ເຕັກນິກວິຊາການ ຂອງຊາວກະສິກອນ ສຳລັບການຜະລິດພືດສະບຽງ ຫຼື ພືດເສດຖະ ກິດ ທີ່ເປັນບູລິມະສິດ.
6.2.2 ຂະແໜງ ຄຸ້ມຄອງທີ່ດິນປູກຝັງ ແລະ ການນຳໃຊ້ປັດໄຈການຜະລິດ
6.2.3.1 ໜ່ວຍງານຄຸ້ມຄອງ ແລະ ພັດທະນາທີ່ດິນປູກຝັງ
- ປະສານສົມທົບກັບພາກສ່ວນທີ່ກ່ຽວຂ້ອງ ເຮັດການສຶກສາສຳຫຼວດການ ນຳໃຊ້ທີ່ດິນປູກຝັງ ໃນແຕ່ລະໄລຍະຂອງພາກສ່ວນເສດຖະກິດ;
- ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອເປັນເອກະພາບ ໃນການ ຄຸ້ມຄອງການປູກຝັງ ໃຫ້ສອດຄ່ອງກັບແຜນຈັດສັນ ແລະ ແຜນການນຳ ໃຊ້ທີ່ດິນປູກຝັງທີ່ໄດ້ກຳນົດໄວ້;
- ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອເກັບກຳຂໍ້ມູນສະຖິຕິ ທີ່ດິນ ປູກຝັງເຊັ່ນ: ເນື້ອທີ່ດິນປູກຝັງ, ຄຸນສົມບັດຂອງດິນປູກຝັງ ເພື່ອເປັນບ່ອນ ອີງໃນການນຳໃຊ້ທີ່ດິນປູກຝັງ.
6.2.3.2 ໜ່ວຍງານການນຳໃຊ້ປັດໃຈການຜະລິດ
- ສະຫຼຸບ ແລະ ວິເຄາະຜົນຂອງການນຳໃຊ້ປັດໃຈການຜະລິດ ໃນແຕ່ລະ ລະດູການຜະລິດ;
- ປະສານສົມທົບກັບພາກສ່ວນທີ່ກ່ຽວຂ້ອງ ຊຸກຍູ້, ຕິດຕາມກວດກາປັດໄຈ ການຜະລິດ (ຝຸ່ນ, ແນວພັນພືດ, ຢາ ແລະ ກົນຈັກກະສິກຳ) ກ່ຽວກັບ ການຜະລິດ, ການນຳໃຊ້ ເຂົ້າໃນການປູກຝັງ;
- ເຮັດສຳຫຼວດ ແລະ ເກັບກຳສະຖິຕິ ການບໍລິການ ແລະ ການນຳໃຊ້ ປັດໄຈການຜະລິດ ໃນແຕ່ລະລະດູການເຊັ່ນ: ແນວພັນພື, ຝຸ່ນ, ຢາ ແລະ ກົນຈັກກະສິກຳ;
- ຄົ້ນຄວ້າ ແລະ ສັງລວມສະພາບການຕະຫຼາດ ແລະ ປັດໄຈການຜະລິດ ຂອງໂລກ, ຂອງພູມີພາກ ແລະ ພາຍໃນປະເທດ ເພື່ອເປັນບ່ອນອີງໃນ ການຄົ້ນວິໄຈ ນະໂຍບາຍປັດໄຈການຜະລິດ.
ໝວດທີ IV
ແບບແຜນການເຮັດວຽກ
ມາດຕາ 7: ຫຼັກການລວມ ໃນການເຄື່ອນໄຫວ ແລະ ດຳເນີນງານ, ພະແນກຄຸ້ມຄອງການປູກຝັງ
ເຄື່ອນໄຫວ ແລະ ດຳເນີນງານຕາມຫຼັກການລວມດັ່ງນີ້:
7.1 ປະຕິບັດຫຼັກການລວມສູນປະຊາທິປະໄຕ, ນຳພາໝູ່ຄະນະ, ບຸກຄົນຮັບຜິດຊອບ, ລະ ບອບຫົວໜ້າດຽວ ຕາມລະບົບແບ່ງຂັ້ນຄຸ້ມຄອງ ບົນພື້ນຖານການແບ່ງງານກັນລະ ອຽດຈະແຈ້ງໃນໝູ່ຄະນະ ແລະ ມີການປຶກສາຫາລືກັນ ພ້ອມທັງມອບຄວາມຮັບຜິດ ຊອບ ແລະ ສິດໃນການຕັດສິນບັນຫາພາຍໃນ ຂອບເຂດຂອງແຕ່ລະຂັ້ນ;
7.2 ຫົວໜ້າພະແນກມີຄວາມຮັບຜິດຊອບໂດຍກົງຕໍ່ ຫົວໜ້າກົມປູກຝັງ ກ່ຽວກັບ ຜົນສຳ ເລັດ ແລະ ຂໍ້ຂາດຕົກບົກຜ່ອງ ໃນການຈັດຕັ້ງປະຕິບັດ ໜ້າທີ່ການເມືອງຕາມພາລະ ບົດບາດ ຂອງພະແນກການຄຸ້ມຄອງການປູກຝັງ ຮອງຫົວໜ້າພະແນກ ມີໜ້າທີ່ຊ່ວຍ ວຽກງານໃດໜຶ່ງ ຕາມການແບ່ງງານ ແລະ ການມອບໝາຍຂອງຫົວໜ້າພະແນກ;
7.3 ຫົວໜ້າພະແນກເປັນຜູ້ລົງລາຍເຊັນ ຕໍ່ບັນດາເອກະສານທີ່ສຳຄັນ, ກໍລະນີຕິດຂັດ ຫຼື ໄປເຄື່ອນໄຫວວຽກທາງໄກ ຕ້ອງມອບສິດປະຈຳການຊົ່ວຄາວ ໃຫ້ຮອງຫົວໜ້າວ່າການ ແທນ, ເມື່ອຫົວໜ້າພະແນກກັບຄືນມາປະຈຳການແລ້ວ ຜູ້ວ່າການຕ້ອງລາຍງານວຽກ ງານທີ່ຕົນເອງໄດ້ແກ້ໄຂ ແລະ ວຽກທີ່ຍັງຄົງຄ້າງ ໃຫ້ຫົວໜ້າພະແນກຊາບ;
7.4 ບັນດາຂະແໜງ ແລະ ວິຊາການພາຍໃນພະແນກ ມີໜ້າທີຈັດຕັ້ງປະຕິບັດວຽກງງານ ຕ່າງໆ ຕາມພາລະບົດບາດ ແລະ ໜ້າທີ່ ຂອງພະແນກຄຸ້ມຄອງການປູກຝັງ
7.5 ພົວພັນປະສານສົມທົບກັບບັນດາພະແນກການ, ສູນ, ໂຄງການ, ຂະແໜງການປູກຝັງ ແລະ ພາກສ່ວນກ່ຽວຂ້ອງ ເພື່ອຈັດຕັ້ງປະຕິບັດວຽກງານ ໃຫ້ສຳເລັດຜົນຕາມເປົ້າໝາຍ ທີ່ວາງໄວ້;
7.6 ປະຕິບັດລະບອບປະຊຸມ, ສ່ອງແສງລາຍງານປະຈຳອາທິດ, ປະຈຳເດືອນ, ປະຈຳ 3 ເດືອນ, ປະຈຳ 6 ເດືອນ, ປະຈຳປີ ແລະ ສະຫຼຸບສັງລວມຮອບດ້ານ ຂອງພະແນກ ຄຸ້ມຄອງການປູກຝັງ ໃຫ້ຫົວໜ້າກົມປູກຝັງ.
ໝວດທີ V
ບົດບັນຍັດສຸດທ້າຍ
ມາດຕາ 8: ການຜັນຂະຫຍາຍ
ມອບໃຫ້ ພະແນກຄຸ້ມຄອງການປູກຝັງ ຜັນຂະຫຍາຍຂໍ້ຕົກລົງສະບັບນີ້ ໃຫ້ເປັນກົດລະບຽບພາຍໃນຂອງຕົນ ເພື່ອເປັນບ່ອນອີງໃນການຈັດຕັ້ງປະຕິບັດ.
ມາດຕາ 9: ການຈັດຕັ້ງປະຕິບັດ
ບັນດາພະແນກການ, ສູນ, ໂຄງການ ທີ່ຂຶ້ນກັບກົມປູກຝັງ ແລະ ພາກສ່ວນທີ່ກ່ຽວຂ້ອງອື່ນໆ ຈົ່ງຮັບຮູ້ ແລະ ຈັດຕັ້ງປະຕິບັດຕາມຂໍ້ຕົກລົງສະບັບນີ້ຢ່າງເຂັ້ມງວດ.
ມາດຕາ 10: ຂໍ້ຕົກລົງສະບັບນີ້ ໃຊ້ປ່ຽນແທນ ຂໍ້ຕົກລົງຂອງ ຫົວໜ້າ ກົມປູກຝັງ ສະບັບເລກທີ 0478/ກປຝ, ລົງວັນທີ 08/07/2008 ແລະ ມີຜົນສັກສິດນຳໃຊ້ໄດ້ນັບແຕ່ມື້ລົງ ລາຍເຊັນເປັນຕົ້ນໄປ.
ຫົວໜ້າ ກົມປູກຝັງ